Les obres de la Senda Blava són pròximes a la seua finalització
26 de juny 2020

![Imagen 1](/media/5hbfkeet/50-obras-del-sendero-azul-32-_cuerpo.jpg)![Imagen 2](/media/evmb5xwh/50-obras-del-sendero-azul-27-_cuerpo.jpg)

L'alcalde de Sagunt i responsable polític de Medi Ambient, Darío Moreno, ha visitat al costat del regidor de Contractació, Javier Raro, les obres de la Senda Blava per a veure en quin estat es troben. Cal destacar que la pandèmia de la covid-19 i les destrosses que va ocasionar la borrasca Gloria el mes de gener passat, han fet que es retarde la finalització prevista de les obres i s'haja de modificar en 65 000 euros el pressupost inicial de 229 478 euros (IVA inclòs), la qual cosa farà una suma total de 289 478 euros (IVA inclòs).

«**Hem vingut a comprovar l'avanç en les obres de la Senda Blava i la veritat és que les obres van a molt bon ritme i esperem que en qüestió de més o menys, dos setmanes puguem ja gaudir d’este camí, d'esta via de connexió, no sols amb els espais naturals sinó també amb el municipi veí de Canet d'En Berenguer**», ha assenyalat l'alcalde.

![](/media/qrwpk4xh/50-obras-del-sendero-azul-38-_cuerpo.jpg)  

  
L'objectiu del projecte ha sigut l'adequació dels 745 metres que recorren el delta del Palància i la seua restauració paisatgística, unint així els termes municipals de Sagunt i de Canet d'En Berenguer a través d'una senda destinada al trànsit de vianants i ciclistes, que complisca els condicionants per a la declaració de senda blava. La senda té un gran valor com a eix connector entre dos poblacions veïnes i un gran potencial paisatgístic i ecològic.  

El projecte va nàixer del gran nombre d'usuaris que transiten pel delta a peu o amb bicicleta. Era necessari condicionar el recorregut per a convertir-lo en una senda accessible i segura, conformada com a recorregut saludable i sostenible, alhora que element del patrimoni natural del litoral i element paisatgístic; d'esta manera es convertirà en un enllaç entre les platges al nord i sud del delta. El projecte de l'Ajuntament de Sagunt es limita a l'adequació del tram que discorre en el terme municipal de Sagunt.  
  

![](/media/ylanbwxq/50-obras-del-sendero-azul-25-_cuerpo.jpg)  
  

«**La zona té un potencial tan fort que fins i tot mentre hem estat realitzant les obres hem vist com moltíssima gent s'acosta i intenta gaudir d’este recurs natural. Considerem que serà una molt bona notícia quan definitivament acabem este projecte i estiga a la disposició de tots els ciutadans i ciutadanes**», ha destacat Moreno.

Altres actuacions que s'estan duent a terme són l'eliminació de canyes i altres espècies al·lòctones, d'enderrocs, ferralles i restes d'altres fems.​

*   [](http://www.facebook.com/sharer.php?u=https://aytosagunto.es/va/actualitat/les-obres-de-la-senda-blava-son-proximes-a-la-seua-finalitzacio/ "Facebook")
*   [](http://twitter.com/share?url=https://aytosagunto.es/va/actualitat/les-obres-de-la-senda-blava-son-proximes-a-la-seua-finalitzacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-de-la-senda-blava-son-proximes-a-la-seua-finalitzacio/ "Linked In")
*   [](mailto:?body=https://aytosagunto.es/va/actualitat/les-obres-de-la-senda-blava-son-proximes-a-la-seua-finalitzacio/)